Skrifað undir samninga um peninga til ljósleiðaravæðingar Í dag verða undirritaðir samningar Fjarskiptasjóðs við nokkur sveitarfélög sem fengið hafa styrki til að leggja ljósleiðara á sínum svæðum á þessu ári . Þetta eru fyrstu samningarnir í verkefninu Ísland ljóstengt . Samningarnir þýða að nú mun 1101 tenging komast á í landinu fyrir þær 450 milljónir sem ætlað er að Fjarskiptasjóður hafi til ráðstöfunar á þessu ári . Hæsta fjárhæðin er áætlað að fari á Norðvestursvæði landsins en sú lægsta á höfuðborgarsvæðið . Áætlað er að 188 milljónum verði valið á Norðvestursvæðið . Þar af er sveitarfélaginu Eyja - og Miklaholtshreppi boðinn styrkur að upphæð tólf milljónum króna og hefur Borgarbyggð kost á styrk að upphæð 4.560 þúsund krónum . Er það lægsta styrkupphæðin sem er í boði til þeirra sveitarfélaga sem eiga kost á styrk . Fjöldi styrkhæfra staða í Borgarbyggð er 17 en 31 í Eyja - og Miklaholtshreppi . Þá er meðalstyrkur á tengingu í Borgarbyggð 268.235 kr. en 390 þúsund krónur í Eyja - og Miklaholtshreppi . Dalabyggð og Snæfellsbær sóttu einnig um styrki en hlutu ekki úthlutun að þessu sinni . Dalamenn hafa mótmælt aðferð við úthlutun og finnst óeðlilegt að keppa þurfi við önnur sveitarfélög um fjármagn til ljósleiðaravæðingar . Þannig eigi fjárhagslega veik sveitarfélög erfitt með að keppa við þau efnameiri um úthlutun úr fjarskiptasjóði . Hlutur Vesturlands er nú 3,7% af þeim 450 milljónum sem áætlað er að úthluta . Hæsti styrkurinn sem stendur sveitarfélagi til boða nú hljóðar upp á 118 milljónir króna og verður úthlutað til Rangárþings ytra .